Source: https://www.oph.fi/fi/koulutus-ja-tutkinnot/kehittyvan-kielitaidon-tasojen-kuvausasteikko
Timestamp: 2020-08-03 09:23:23+00:00
Document Index: 6165575

Matched Legal Cases: ['kko ', 'kko\n', 'kko\n', 'kko\n', 'kko ', 'kko ', 'kko ', 'kko ', 'kko ', 'kko ', 'kko\n', 'kko ']

Kehittyvän kielitaidon tasojen kuvausasteikko | Opetushallitus
Toinen kotimainen kieli ja vieraat kielet lukiossa
Kehittyvän kielitaidon tasojen…
Kehittyvän kielitaidon tasojen kuvausasteikko
Eurooppalainen viitekehys
Taitotasot lukio-opetuksessa
Taitotasoasteikko
Muita taitotasoasteikkoja
LOPS 2003 kielten taitotasoasteikko
Kehittyvän kielitaidon tasojen kuvausasteikko on lukion kieltenopetuksessa käytössä oleva sovellus Eurooppalaisesta viitekehyksestä (EVK/CEFR). Sama asteikko on käytössä perusopetuksen kieltenopetuksessa.
Lukion vieraiden kielten ja toisen kotimaisen kielen opetussuunnitelmien perusteissa hyödynnetään kielitaidon arviointiin kehitettyä taitotasoasteikkoa. Asteikko toimii opettajan tukena opiskelijan kielitaitoa arvioidessa. Opiskelijat hyödyntävät asteikkoa arvioidessaan omaa kielitaitoaan ja edistymistään kieliopinnoissa. Asteikko on sovellus Eurooppalaisesta viitekehyksestä (EVK). EVK on pohjana myös muun muassa Suomessa kehitettyyn yleisten kielitutkintojen taitotasoasteikkoon.
Eurooppalainen viitekehys EVK (CEFR)
Taitotasojen käyttö lukion kieltenopetuksessa
Lukion toisen kotimaisen kielen ja vieraan kielen eri oppimäärille on asetettu lukion opetussuunnitelman perusteissa tavoitetasot .
Perusopetuksen opetussuunnitelman perusteissa taitotasoasteikon avulla määritellään hyvän osaamisen eli arvosanan kahdeksan (8) edellyttämät tiedot ja taidot perusopetuksen 6. ja 9. vuosiluokan päättyessä. Lukion opetussuunnitelman perusteissa ei perusopetuksen tapaan määritellä hyvää osaamista (arvosana 8). Lukio-opetuksessa opiskelijat hyödyntävät taitotasoajattelua alusta lähtien arvioidessaan omia taitojaan ja edistymistä opinnoissaan. Taitotasot on myös nähtävä osana jatkuvaa, elinikäistä oppimista, johon lukioaika antaa suuntaa ja pontta sekä opiskelijalle välineitä edistää omaa oppimistaan lukion päätyttyäkin.
Tavoitetasoja lukiossa ei ole sidottu tiettyihin arvosanoihin, mutta näyttöä on siitä, mille taitotasolle oppimäärien eri tuntimäärien puitteissa on mahdollista päästä. Opintojen alkuvaiheessa palautteenannossa painottuu opiskelijan taito kehittää kielenopiskelutaitojaan. Opintojen edetessä kielitaidon kuvausasteikkoa voidaan hyödyntää enenevästi opiskelijan osaamisen tasoa määriteltäessä. (LOPS2015)
Oppimisen ja osaamisen arviointi perustuu kaikkiin kielitaidon osa-alueisiin eli vuorovaikutukseen sekä tekstien tulkinta- ja tuottamistaitoihin (laaja tekstikäsitys).
Tavoitteena on, että opiskelija saavuttaa eri kielissä tai oppimäärissä kehittyvän kielitaidon kuvausasteikon tasot alla olevan luetelman mukaisesti ja osaa suhteuttaa omaa osaamistaan tavoitteeksi asetettuihin taitotasoihin. Opiskelija asettaa omia tavoitteitaan, arvioi taitojensa kehittymistä ja kehittää niitä edelleen.
Toinen kotimainen kieli, ruotsi (LOPS2015)
A-oppimäärä:
B2.1 taito toimia vuorovaikutuksessa
B2.1 taito tulkita tekstejä
B1.2 taito tuottaa tekstejä
B1-oppimäärä:
B1.1 taito toimia vuorovaikutuksessa
B1.1 taito tulkita tekstejä
B1.1 taito tuottaa tekstejä
B3-oppimäärä:
A2.2 (taito toimia vuorovaikutuksessa),
A2.2 (taito tulkita tekstejä),
A2.1 (taito tuottaa tekstejä)
Äidinkielenomainen ruotsi -oppimäärä:
B2.2 (taito toimia vuorovaikutuksessa, taito tulkita tekstejä, taito tuottaa tekstejä)
Toinen kotimainen kieli, finska (LOPS2015)
Oppimäärä
Taito toimia vuorovaikutuksessa
Taito tulkita tekstejä
Taito tuottaa tekstejä
A-suomi
B1-suomi
B3-suomi
Äidinkielenomainen suomi
Vieraat kielet (LOPS2015)
Kieli ja oppimäärä
Englanti A
Muut kielet A
Englanti B1
Muut kielet B1
Englanti B2
Muut kielet B2
Englanti B3
Aasian ja Afrikan kielet B3
A2.1 (puhuttu teksti)
A1.3 (kirjoitettu teksti)
Muut kielet B3
Kehittyvän kielitaidon tasojen kuvausasteikko lukiossa
Lukiossa opiskeltavien kielten eri oppimäärien tavoitetasot on linkitetty alla kuvattuihin taitotasoihin. Taitotasoasteikko kuvaa
taitoa toimia vuorovaikutuksessa (vuorovaikutus erilaisissa tilanteissa, viestintästrategioiden käyttö, viestinnän kulttuurinen sopivuus)
taitoa tulkita tekstejä (laaja tekstikäsitys)
taitoa tuottaa tekstejä (laaja tekstikäsitys).
Taitotasoasteikkoon on kuvattu opiskelijan edistyminen taitotasolta A1.1 (kielitaidon alkeiden hallinta) taitotasolle C1.1 (taitavan kielenkäyttäjän perustaso).
Asteikkoa luetaan yleensä taulukkomuotoisena. Tulostettavan version asteikosta löydät täältä (pdf.tiedosto).
Alla löydät taitotasokuvaukset etenemisjärjestyksessä alimmalta taitotasolta ylimmälle lukion asteikossa kuvatulle taitotasolle.
Opiskelija selviytyy satunnaisesti viestintäkumppanin tukemana muutamasta, kaikkein yleisimmin toistuvasta ja rutiininomaisesta viestintätilanteesta. Vuorovaikutus erilaisissa tilanteissa
Opiskelija tarvitsee paljon apukeinoja (esim. eleet, piirtäminen, sanastot, netti). Opiskelija osaa joskus arvailla tai päätellä yksittäisten sanojen merkityksiä asiayhteyden, yleistiedon tai muun kielitaitonsa perusteella. Opiskelija osaa ilmaista, onko ymmärtänyt. Viestintästrategioiden käyttö
Opiskelija osaa käyttää muutamia kielelle ja kulttuurille tyypillisimpiä kohteliaisuuden ilmauksia (tervehtiminen, hyvästely, kiittäminen) joissakin kaikkein rutiininomaisimmissa sosiaalisissa kontakteissa. Viestinnän kulttuurinen sopivuus
Opiskelija ymmärtää vähäisen määrän yksittäisiä puhuttuja ja kirjoitettuja sanoja ja ilmauksia. Opiskelija tuntee kirjainjärjestelmän tai hyvin rajallisen määrän kirjoitusmerkkejä. Tekstien tulkintataidot
Opiskelija osaa ilmaista itseään puheessa hyvin suppeasti käyttäen harjoiteltuja sanoja ja opeteltuja vakioilmaisuja. Opiskelija ääntää joitakin harjoiteltuja ilmauksia ymmärrettävästi ja osaa kirjoittaa joitakin erillisiä sanoja ja sanontoja. Tekstien tuottamistaidot
Opiskelija selviytyy satunnaisesti yleisimmin toistuvista, rutiininomaisista viestintätilanteista tukeutuen vielä enimmäkseen viestintäkumppaniin. Vuorovaikutus erilaisissa tilanteissa
Opiskelija tukeutuu viestinnässään kaikkein keskeisimpiin sanoihin ja ilmauksiin. Opiskelija tarvitsee paljon apukeinoja. Opiskelija osaa pyytää toistamista tai hidastamista. Viestintästrategioiden käyttö
Opiskelija osaa käyttää muutamia kaikkein yleisimpiä kielelle ominaisia kohteliaisuuden ilmauksia rutiininomaisissa sosiaalisissa kontakteissa. Viestinnän kulttuurinen sopivuus
Opiskelija ymmärtää harjoiteltua, tuttua sanastoa ja ilmaisuja sisältävää muutaman sanan mittaista kirjoitettua tekstiä ja hidasta puhetta. Opiskelija tunnistaa tekstistä yksittäisiä tietoja. Tekstien tulkintataidot
Opiskelija pystyy kertomaan joistakin tutuista ja itselleen tärkeistä asioista käyttäen suppeaa ilmaisuvarastoa ja kirjoittaa muutaman lyhyen lauseen harjoitelluista aiheista. Opiskelija ääntää useimmat harjoitellut ilmaisut ymmärrettävästi ja hallitsee hyvin suppean perussanaston, muutaman tilannesidonnaisen ilmauksen ja peruskieliopin aineksia. Tekstien tuottamistaidot
Opiskelija selviytyy monista rutiininomaisista viestintätilanteista tukeutuen joskus viestintäkumppaniin. Vuorovaikutus erilaisissa tilanteissa
Opiskelija osallistuu viestintään, mutta tarvitsee edelleen usein apukeinoja. Opiskelija osaa reagoida suppein sanallisin ilmauksin, pienin elein (esim. nyökkäämällä), äännähdyksin, tai muunlaisella minimipalautteella. Opiskelija joutuu pyytämään selvennystä tai toistoa hyvin usein. Viestintästrategioiden käyttö
Opiskelija osaa käyttää yleisimpiä kohteliaaseen kielenkäyttöön kuuluvia ilmauksia monissa rutiininomaisissa sosiaalisissa kontakteissa. Viestinnän kulttuurinen sopivuus
Opiskelija ymmärtää yksinkertaista, tuttua sanastoa ja ilmaisuja sisältävää kirjoitettua tekstiä ja hidasta puhetta asiayhteyden tukemana. Opiskelija pystyy löytämään tarvitsemansa yksinkertaisen tiedon lyhyestä tekstistä. Tekstien tulkintataidot
Opiskelija osaa rajallisen määrän lyhyitä, ulkoa opeteltuja ilmauksia, keskeistä sanastoa ja perustason lauserakenteita. Opiskelija pystyy kertomaan arkisista ja itselleen tärkeistä asioista käyttäen suppeaa ilmaisuvarastoa ja kirjoittamaan yksinkertaisia viestejä ja ääntää harjoitellut ilmaisut ymmärrettävästi. Tekstien tuottamistaidot
Opiskelija pystyy vaihtamaan ajatuksia tai tietoja tutuissa ja jokapäiväisissä tilanteissa sekä toisinaan ylläpitämään viestintätilannetta. Vuorovaikutus erilaisissa tilanteissa
Opiskelija osallistuu enenevässä määrin viestintään turvautuen harvemmin ei-kielellisiin ilmaisuihin. Opiskelija joutuu pyytämään toistoa tai selvennystä melko usein ja osaa jonkin verran soveltaa viestintäkumppanin ilmaisuja omassa viestinnässään. Viestintästrategioiden käyttö
Opiskelija selviytyy lyhyistä sosiaalisista tilanteista ja osaa käyttää yleisimpiä kohteliaita tervehdyksiä ja puhuttelumuotoja sekä esittää kohteliaasti esimerkiksi pyyntöjä, kutsuja, ehdotuksia ja anteeksipyyntöjä ja vastata sellaisiin. Viestinnän kulttuurinen sopivuus
Opiskelija ymmärtää helppoja, tuttua sanastoa ja ilmaisuja sekä selkeää puhetta sisältäviä tekstejä. Opiskelija ymmärtää lyhyiden, yksinkertaisten, itseään kiinnostavien viestien ydinsisällön ja tekstin pääajatukset tuttua sanastoa sisältävästä, ennakoitavasta tekstistä. Opiskelija pystyy hyvin yksinkertaiseen päättelyyn asiayhteyden tukemana. Tekstien tulkintataidot
Opiskelija pystyy kertomaan jokapäiväisistä ja konkreettisista sekä itselleen tärkeistä asioista käyttäen yksinkertaisia lauseita ja konkreettista sanastoa. Opiskelija osaa helposti ennakoitavan perussanaston ja monia keskeisimpiä rakenteita. Opiskelija osaa soveltaa joitakin ääntämisen perussääntöjä muissakin kuin harjoitelluissa ilmauksissa. Tekstien tuottamistaidot
Opiskelija selviää kohtalaisesti monenlaisista jokapäiväisistä viestintätilanteista ja pystyy enenevässä määrin olemaan aloitteellinen viestintätilanteessa. Vuorovaikutus erilaisissa tilanteissa
Opiskelija osallistuu enenevässä määrin viestintään käyttäen tarvittaessa vakiosanontoja pyytäessään tarkennusta avainsanoista. Opiskelija joutuu pyytämään toistoa tai selvennystä silloin tällöin. Opiskelija käyttää esim. lähikäsitettä tai yleisempää käsitettä, kun ei tiedä täsmällistä (koira/eläin tai talo/mökki). Viestintästrategioiden käyttö
Opiskelija osaa käyttää kieltä yksinkertaisella tavalla kaikkein keskeisimpiin tarkoituksiin, kuten tiedonvaihtoon sekä mielipiteiden ja asenteiden asianmukaiseen ilmaisemiseen. Opiskelija pystyy keskustelemaan kohteliaasti käyttäen tavanomaisia ilmauksia ja perustason viestintärutiineja. Viestinnän kulttuurinen sopivuus
Opiskelija pystyy seuraamaan hyvin summittaisesti selväpiirteisen asiapuheen pääkohtia, tunnistaa usein ympärillään käytävän keskustelun aiheen, ymmärtää pääasiat tuttua sanastoa sisältävästä yleiskielisestä tekstistä tai hitaasta puheesta. Opiskelija osaa päätellä tuntemattomien sanojen merkityksiä asiayhteydestä. Tekstien tulkintataidot
Opiskelija osaa kuvata luettelomaisesti (ikäkaudelleen tyypillisistä) jokapäiväiseen elämään liittyviä asioita käyttäen tavallista sanastoa ja joitakin idiomaattisia ilmauksia sekä perustason rakenteita ja joskus hiukan vaativampiakin. Opiskelija osaa soveltaa joitakin ääntämisen perussääntöjä muissakin kuin harjoitelluissa ilmauksissa. Tekstien tuottamistaidot
Opiskelija pystyy viestimään, osallistumaan keskusteluihin ja ilmaisemaan mielipiteitään melko vaivattomasti jokapäiväisissä viestintätilanteissa. Vuorovaikutus erilaisissa tilanteissa
Opiskelija pystyy jossain määrin olemaan aloitteellinen viestinnän eri vaiheissa ja osaa varmistaa, onko viestintäkumppani ymmärtänyt viestin. Opiskelija osaa kiertää tai korvata tuntemattoman sanan tai muotoilla viestinsä uudelleen. Opiskelija pystyy neuvottelemaan tuntemattomien ilmauksien merkityksistä. Viestintästrategioiden käyttö
Opiskelija osoittaa tuntevansa tärkeimmät kohteliaisuussäännöt. Opiskelija pystyy ottamaan vuorovaikutuksessaan huomioon joitakin tärkeimpiä kulttuurisiin käytänteisiin liittyviä näkökohtia. Viestinnän kulttuurinen sopivuus
Opiskelija ymmärtää pääasiat ja joitakin yksityiskohtia selkeästä ja lähes normaalitempoisesta yleiskielisestä puheesta tai yleistajuisesta kirjoitetusta tekstistä. Opiskelija ymmärtää yhteiseen kokemukseen tai yleistietoon perustuvaa puhetta tai kirjoitettua tekstiä. Opiskelija löytää pääajatukset, avainsanat ja tärkeitä yksityiskohtia myös valmistautumatta. Tekstien tulkintataidot
Opiskelija osaa kertoa ydinkohdat ja myös hiukan yksityiskohtia erilaisista jokapäiväiseen elämään liittyvistä itseään kiinnostavista todellisista tai kuvitteellisista aiheista. Opiskelija käyttää melko laajaa sanastoa ja rakennevalikoimaa sekä joitakin yleisiä fraaseja ja idiomeja. Opiskelija osaa soveltaa useita ääntämisen perussääntöjä muissakin kuin harjoitelluissa ilmauksissa. Tekstien tuottamistaidot
Opiskelija pystyy osallistumaan viestintään melko vaivattomasti myös joissakin vaativammissa viestintätilanteissa kuten viestittäessä ajankohtaisesta tapahtumasta. Vuorovaikutus erilaisissa tilanteissa
Opiskelija pystyy olemaan aloitteellinen tuttua aihetta käsittelevässä vuorovaikutustilanteessa käyttäen sopivaa ilmausta. Opiskelija pystyy korjaamaan väärinymmärryksiä melko luontevasti ja neuvottelemaan myös melko mutkikkaiden asioiden merkityksestä. Viestintästrategioiden käyttö
Opiskelija osaa käyttää erilaisiin tarkoituksiin kieltä, joka ei ole liian tuttavallista eikä liian muodollista. Opiskelija tuntee tärkeimmät kohteliaisuussäännöt ja toimii niiden mukaisesti. Opiskelija pystyy ottamaan vuorovaikutuksessaan huomioon tärkeimpiä kulttuurisiin käytänteisiin liittyviä näkökohtia. Viestinnän kulttuurinen sopivuus
Opiskelija ymmärtää selväpiirteistä asiatietoa sisältävää puhetta tutuista tai melko yleisistä aiheista ja selviää myös jonkin verran päättelyä vaativista teksteistä. Opiskelija ymmärtää pääkohdat ja tärkeimmät yksityiskohdat ympärillään käytävästä laajemmasta muodollisesta tai epämuodollisesta keskustelusta. Tekstien tulkintataidot
Opiskelija osaa kertoa tavallisista, konkreeteista aiheista kuvaillen, eritellen ja vertaillen. Opiskelija ilmaisee itseään suhteellisen vaivattomasti ja pystyy kirjoittamaan henkilökohtaisia ja julkisempiakin viestejä ja ilmaisemaan ajatuksiaan myös joistakin kuvitteellisista aiheista. Opiskelija käyttää kohtalaisen laajaa sanastoa ja tavallisia idiomeja sekä monenlaisia rakenteita ja mutkikkaitakin lauseita. Opiskelija hallitsee ääntämisen perussäännöt muissakin kuin harjoitelluissa ilmauksissa. Tekstien tuottamistaidot
Opiskelija pystyy viestimään sujuvasti myös joissakin itselleen uusissa viestintätilanteissa, joissa käytetään joskus käsitteellistä, mutta kuitenkin selkeää kieltä. Vuorovaikutus erilaisissa tilanteissa
Opiskelija pystyy tuomaan oman kantansa esille ja toisinaan käyttämään vakiofraaseja, kuten ”Tuo on vaikea kysymys” voittaakseen itselleen aikaa. Opiskelija pystyy neuvottelemaan myös mutkikkaiden asioiden ja käsitteiden merkityksestä. Opiskelija pystyy tarkkailemaan omaa ymmärtämistään ja viestintäänsä sekä korjaamaan kieltään. Viestintästrategioiden käyttö
Opiskelija pyrkii ilmaisemaan ajatuksiaan asianmukaisesti ja viestintäkumppania kunnioittaen ottaen huomioon erilaisten tilanteiden asettamat vaatimukset. Viestinnän kulttuurinen sopivuus
Opiskelija ymmärtää asiallisesti ja kielellisesti kompleksista puhetta tai kirjoitettua tekstiä. Opiskelija pystyy seuraamaan laajaa puhetta ja monimutkaista argumentointia sekä ilmaisemaan kuulemastaan pääkohdat. Opiskelija ymmärtää suuren osan ympärillään käydystä keskustelusta. Opiskelija ymmärtää monenlaisia kirjoitettuja tekstejä, jotka voivat käsitellä myös abstrakteja aiheita ja joissa on tosiasioita, asenteita ja mielipiteitä. Tekstien tulkintataidot
Opiskelija osaa ilmaista kohtuullisen selkeästi ja täsmällisesti itseään monista kokemuspiiriinsä liittyvistä asioista käyttäen monipuolisia rakenteita ja laajahkoa sanastoa, johon sisältyy myös idiomaattisia ja käsitteellisiä ilmauksia. Opiskelija pystyy osallistumaan myös melko muodollisiin keskusteluihin ja hallitsee kohtalaisen laajan sanaston ja vaativiakin lauserakenteita. Ääntäminen on selkeää, sanojen pääpaino oikealla tavulla ja puhe sisältää joitakin kohdekielelle tyypillisiä intonaatiomalleja. Tekstien tuottamistaidot
Opiskelija pystyy käyttämään kieltä monenlaisissa myös itselleen uusissa viestintätilanteissa, joissa tarvitaan monipuolista kieltä. Vuorovaikutus erilaisissa tilanteissa
Opiskelija pyrkii antamaan palautetta, esittämään täydentäviä näkökohtia tai johtopäätöksiä. Opiskelija pystyy edistämään viestinnän sujumista sekä tarvittaessa käyttämään kiertoilmaisuja ja pystyy neuvottelemaan myös mutkikkaiden asioiden ja käsitteiden merkityksestä. Opiskelija osaa käyttää ymmärtämistä tukevia strategioita, kuten pääkohtien poimimista ja esimerkiksi tekemään muistiinpanoja kuulemastaan. Viestintästrategioiden käyttö
Opiskelija pystyy ilmaisemaan ajatuksiaan luontevasti, selkeästi ja kohteliaasti sekä muodollisessa että epämuodollisessa tilanteessa ja valitsemaan kielenkäyttötavan tilanteiden ja niihin osallistuvien henkilöiden mukaan. Viestinnän kulttuurinen sopivuus
Opiskelija ymmärtää elävää tai tallennettua selkeästi jäsennettyä yleiskielistä puhetta kaikenlaisissa tilanteissa ja ymmärtää jonkin verran myös vieraita kielimuotoja. Opiskelija pystyy lukemaan eri tarkoituksiin laadittuja kompleksisia tekstejä ja tiivistämään niiden pääkohdat. Hän pystyy tunnistamaan asenteita ja arvioimaan kriittisesti kuulemaansa ja tai lukemaansa. Tekstien tulkintataidot
Opiskelija osaa ilmaista itseään varmasti, selkeästi ja kohteliaasti. Hän hallitsee laajasti kielelliset keinot ilmaista konkreetteja ja käsitteellisiä, tuttuja ja tuntemattomia aiheita. Opiskelija osaa viestiä spontaanisti ja kirjoittaa selkeän ja jäsentyneen tekstin. Ääntäminen on hyvin selkeää, sanojen pääpaino oikealla tavulla ja puhe sisältää joitakin kohdekielelle tyypillisiä intonaatiomalleja. Tekstien tuottamistaidot
Opiskelija pystyy vuorovaikutukseen monipuolisesti, sujuvasti ja täsmällisesti kaikenlaisissa viestintätilanteissa. Vuorovaikutus erilaisissa tilanteissa
Opiskelija ottaa luontevasti vastuuta viestinnän etenemisestä. Opiskelija osaa muotoilla uudelleen, mitä haluaa ilmaista sekä pystyy perääntymään, kun kohtaa vaikeuksia ja käyttää taitavasti kieleen tai kontekstiin liittyviä vihjeitä tehdessään johtopäätöksiä tai ennakoidessaan tulevaa. Viestintästrategioiden käyttö
Opiskelija pystyy käyttämään kieltä joustavasti ja tehokkaasti sosiaalisiin tarkoituksiin, myös ilmaisemaan tunnetiloja, epäsuoria viittauksia, esim. ironiaa ja leikkimielisyyttä. Viestinnän kulttuurinen sopivuus
Opiskelija ymmärtää yksityiskohtaisesti myös pitempiä esityksiä tutuista ja yleisistä aiheista, vaikka puhe ei olisikaan selkeästi jäsenneltyä ja sisältäisi idiomaattisia ilmauksia tai rekisterin vaihdoksia. Opiskelija ymmärtää yksityiskohtaisesti monipolvisia käsitteellisiä kirjoitettuja tekstejä ja pystyy yhdistämään tietoa monimutkaisista teksteistä. Tekstien tulkintataidot
Opiskelija osaa ilmaista itseään sujuvasti, täsmällisesti ja jäsentyneesti monenlaisista aiheista tai pitämään pitkähkön, valmistellun esityksen. Opiskelija pystyy kirjoittamaan hyvin jäsentyneitä tekstejä monimutkaisista aiheista varmalla, persoonallisella tyylillä. Opiskelijan kielellinen ilmaisuvarasto on hyvin laaja. Ääntäminen on luontevaa ja vaivatonta kuunnella. Puherytmi ja intonaatio ovat kohdekielelle tyypilliset. Tekstien tuottamistaidot
Esimerkkejä muista taitotasoasteikoista
Eurooppalainen viitekehys (EVK) sisältää useita kielitaitoa kuvaavia taitotasoasteikkoja. Myös useat kielitaitotutkintojärjestelmät perustuvat EVK:een tai ovat siihen linkitetty. Merkittävä osa kielikoulutustarjonnasta kohdentuu taitotasojen perusteella.
Eurooppalaisten kielitutkintojen linkittämisestä viitekehykseen löytyy tietoa muun muassa Association of Language Testers in Europe ALTE:n sivuilta.
Lue lisää EVK:n linkittämisestä viitekehykseen ALTE:n sivuilta
LOPS 2003 taitotasoasteikko
Taitotasoajattelu tuli kielten opetussuunnitelmiin vuoden 2003 opetussuunnitelmien perusteissa. Taitotasot perustuvat Eurooppalaiseen viitekehykseen ja kuvaavat saman tasoista osaamista kuin uudemmissakin opetussuunnitelman perusteissa. Erona on se, että vanhempi kuvausasteikko kuvaa yksityiskohtaisemmin suullista ja kirjallista ymmärtämistä ja tuottamista. Vanhempaa asteikkoa voi yhä käyttää tukimateriaalina, vaikka sitä ei enää ole sisällytetty opetussuunnitelman perusteisiin.
Tutustu taitotasoasteikkoon LOPSissa 2003
Tutustu yleisiin kielitutkintoihin